Abe Kosoff

Abraham Kosoff, máis coñecido como Abe Kosoff, nado en Nova York o 31 de decembro de 1912 e finado en Palm Springs, California, o 19 de marzo de 1983, foi un comerciante de moedas e autor numismático estadounidense.

 Traxectoria 

 Formación 
Abe Kosoff graduouse na Universidade de Nova York, e tamén cursou estudos no New York City College e na Universidade  Columbia.Smith, P. (2012). 

 Carreira profesional 
Aínda que inicialmente pensara en traballar como contable, en 1929 Kosoff foi contratado en Nova York por A. Celender como empregado para comerciar con xoias e moedas antigas, e froito desta experiencia percibiu a alta rendibilidade do comercio numismático naquela época."Abraham "Abe" Kosoff"". Stacks and Bowers (Stacksbowers.com). 28 de xullo de 2022.

A súa vida profesional posterior estivo permanentemente relacionada coa numismática, inicialmente como comerciante e distribuidor, e logo tamén como autor e editor de diversas publicacións. En 1937 abriu a súa primeira tenda de moedas, e en 1940 estableceu en Nova York o comercio Numismatic Gallery, do que inaugurou unha sucursal en Beverly Hills, California, en 1948."Obituaries: Abraham Kosoff". En The Numismatist. Vol 96. Nº 5. Maio de 1983. Páxina 981. En 1944 constituíu unha sociedade con Abner Kreisberg.

Baixo diferentes denominacións comerciais, Kosoff levou a cabo 85 poxas numismáticas entre 1940 e 1971, nas que vendeu 106.590 lotes, entre as que destacan oito vendas nas convencións celebradas pola American Numismatic Association (ANA).

En 1954 fundou o Professional Numismatists Guild, entidade que presidiu durante o primeiro ano de existencia, e novamente entre 1964 e 1965.

Como autor de literatura numismática cómpre salientar a súa obra Early U. S. Dimes, de 1945. Kosoff colaborou co editor Kenneth E. Bressett para establecer os estándares de clasificación oficiais da American Numismatic Association para as moedas dos Estados Unidos, que se publicaron orixinalmente en 1977.Bresset, A.; Kossof, B. (1977). Official American Numismatic Association Grading Standards for United States Coins. Western Publishing Company. ISBN 978-0307090973 Tamén se ocupou da compilación da sétima edición de United States Pattern, Experimental and Trial Pieces, publicada en 1982.Judd, J. H.; Kosoff. A. (1982).United States pattern, experimental, and trial pieces. Bowers and Ruddy Galleries, Wolfeboro. ISBN 978-0307090591

Kosoff mantivo unha columna na revista Coin World denominada "Kosoff Commentary". Estas colaboracións periódicas en Coin World foron recompiladas e publicadas en 1981 baixo o título de Abe Kosoff Remembers.Abe Kosoff Remembers... 50 Years of Numismatic Reflections. S. J. Durust. ISBN 9780915262458 Igualmente, Kosoff colaborou asiduamente coa revista Numismatic Scrapbook. 

En 1982 entrou a formar parte da Xunta de Supervisores do Instituto de Estudos Numismáticos e Filatélicos da Universidade Adelphi.

A biblioteca de Kosoff vendeuse en dúas poxas realizadas por George Kolbe en 1985. Por outra banda, a casa de poxas Bowers and Merena levou a cabo unha venda da súa importante colección numismática en novembro de 1985 en Nova York.Rare Coins from the Abe Kosoff Estate. Public Aution Sale. November 4, 5, and 6, 1985. New York City. Bowers and Merena Galleries, Wolfeboro. 1985

 Vida persoal 
Abe Kosoff casou con Molly Katzke o 24 de decembro de 1933, con quen tivo un fillo e unha filla.

Kosoff finou no hospital Eisenhower Center,Bowers, Q. D. (1985). Páxina 308. de Palm Springs, California, o 19 de marzo de 1983, como consecuencia dun tumor cerebral. 

 Recoñecementos 

 1958: Medalla ao Mérito da American Numismatic Association."American Numismatic Association Past Award Recipients". American Numismatic Association.
 1972: Premio Farran Zerbe Memorial, da American Numismatic Association.
 1973: Medalla de ouro da Asociación Internacional de Numismáticos Profesionais.Bowers, Q. D. (1985). Páxina 329.
 1976: Premio aos fundadores de Professional Coin Grading Services.
 1979: Premio Clemy, do Literary Numismatic Guild."The Clemy Award". Numismatic Literary Guild (NLGonline.org).
 1979: Premio Embaixador Numismático, de Florida United Numismatists (FUN)."Numismatic Ambassador Award Winners". Florida United Numismatists (FUN).
 1982: Incluído no Salón da Fama da American Numismatic Association."Past Hall of Fame inductees by year". American Numismatic Association.
 2012: Incluído no Salón da Fama de Professional Coin Grading Services.

 Notas 

 Véxase tamén 

 Bibliografía 

 Bowers, Q. D. (1985). Abe Kosoff: Dean of Numismatics. Bowers and Merena Galleries, Wolfeboro.
 Smith, P. (2012). "Kosoff, (Abraham) "Abe"". En American Numismatic Biographies. Páxina 246.

Categoría:Nados en 1912
Categoría:Finados en 1983
Categoría:Nados en Nova York
Categoría:Numismáticos dos Estados Unidos de América
Categoría:Empresarios dos Estados Unidos de América
Categoría:Alumnos da Universidade de Nova York
Categoría:Alumnos da Universidade Columbia
Categoría:Galardoados co premio Clemy
Categoría:Coleccionistas
Categoría:Personalidades sen imaxes